༈ དུས་གསུམ་སངས་རྒྱས་ཀུན་ལས་བཀའ་དྲིན་ལྷག །འདི་ཕྱིའི་རེ་ལྟོས་སྐྱབས་མགོན་རིན་པོ་ཆེ། །དགོངས་པ་ཆོས་ཀྱི་དབྱིངས་ལས་མ་གཡོས་ཀྱང་། །ཐུགས་རྗེའི་འོད་ཟེར་བྱམས་བརྩེས་བདག་ལ་དགོངས། །ཡིད་བཞིན་ནོར་བུའི་ཐུགས་རྗེའི་བཀའ་དྲིན་གྱིས། །བདག་གིས་སྒྲིབ་གཉིས་ཤུན་པ་མཐར་བྱས་ནས། །ཡེ་གྲོལ་ཆོས་སྐུ་ཆེན་པོ་མངོན་དུ་མཐོང་། །ཉམས་སྣང་བཟང་ངན་རྟོག་པ་ཅི་ཤར་ཡང་། །ཡང་གྲོལ་སོར་བཞག་མི་དགོས་གཉུག་མར་གནས། །རེ་དོགས་གཉིས་མེད་འབྲས་བུ་རང་ས་ཟིན། །བློ་བདེ་ཞེ་བདེ་རྣལ་འབྱོར་ཡིན་ཡང་བསམ། །ང་ནི་དེ་ལྟར་མ་ཡིན་རྒྱལ་པོས་བརླབས། །མཐའ་གཉིས་མ་ངེས་སྣང་བ་འར་མ་འུར། །རགས་པ་མི་སྣང་འོད་སྣང་ཙམ་དུ་ཟད། །ཤེས་པ་ཆལ་ཆོལ་འདི་ཕྱི་ངོས་མི་ཟིན། །སྣང་བ་གཏད་མེད་ཟང་ཀ་ཡིད་དཔྱོད་བྲལ། །བཟང་རྟོག་རེ་བའི་ཚང་ཞིག་

རྩོལ་བ་བྲལ། །ངན་རྟོག་སྙིང་པོ་མེད་པས་འབད་པ་ཞན། །བཟང་ངན་གཉིས་ཀ་འབད་རྩོལ་བྱ་ཐབས་བྲལ། །སངས་རྒྱས་སེམས་ཅན་རེ་དོགས་རྩ་བ་ཞིག །དུས་གསུམ་སངས་རྒྱས་ཀུན་ངོས་ཡིད་བཞིན་ནོར། །མཇལ་བའི་མོད་ལ་དད་དང་མོས་གུས་ནི། །མི་ཕྱེད་འཛིན་བྲལ་ཆོས་སྐུ་མཉམ་ཉིད་ངང་། །ཐ་དད་མི་སྣང་རིག་པའི་ངོ་བོར་ཤར། །ཡུམ་ཁྱིམ་འཁོར་སློབ་རྣམས་ཀྱང་སྣང་ཙམ་ལས། །དོན་ལ་མ་ངེས་རེས་སྣང་རེས་མི་སྣང་། །ལྷ་བསྒོམ་སྔགས་བཟླས་ཏིང་འཛིན་བསྒོམ་པ་ནི། །རོལ་རྩལ་ཙམ་ལས་རེ་འབྲས་དོན་མ་གོ། སྣང་བ་ཐམས་ཅད་བར་མ་འུར། ཟང་མ་ཟིང་། ཆལ་མ་ཆོལ། བེམ་རིམ་བྲལ་བ་འདྲ་བ་འདི་ཅི་ཡིན། གང་སྣང་སྣང་ཙམ། གང་ཡིན་ཡིན་ཙམ། གང་མིན་མིན་ཙམ། གང་ཤར་ཤར་ཙམ། གང་གྲོལ་གྲོལ་ཙམ། ཐམས་ཅད་གཞི་རྩ་དང་བྲལ་བ། སྐུ་གསུམ་གྱི་བདག་ཉིད་ལས་མ་འདས་པ་འདྲ་ཡང་། ངེས་པ་མེད་པ་འར་འུར་ཟང་ཟིང་། ཁྲོལ་ཁྲོལ་འདི་རྒྱལ་པོའི་འཕྲུལ་ཡིན་ནམ་ཅི་ཡིན། བདག་གི་བླ་མ་ཀུན་མཁྱེན་གསང་སྔགས་གླིང་པ་ཁྱེད་མཁྱེན་ནོ། གེགས་སེལ་བོགས་འདོན་

སྣང་བའི་རྩལ་ཕྱུངས་ཤིག ཡང་ན་འདི་ཕྱི་གང་ཡིན་ངོ་སྤྲོད་ཅིག ཡང་ན་མི་གནས་འཕོ་བ་ཆེན་པོའི་ས་ལ་དྲོངས་ཤིག ཆལ་ཆོལ་གྱི་གཏམ། འར་འུར་གྱི་ཉམས། ཅི་སྣང་ཅི་ཤར་ཐམས་ཅད་ཟང་མ་ཟིང་། ཐལ་མ་ཐལ་འདི་མཚར་ཆེ་རྨི་ལམ་ཡིན་ནམ། འདི་སྣང་ཡིན་ནམ། བར་དོ་ཡིན་ནམ། ཅི་ཡིན་གང་ཡིན་བླ་མ་མཁྱེན། ཡིད་བཞིན་ནོར་བུས་ཐུགས་རྗེས་གཟིགས། ཞེས་འཁྲལ་འཁྲུལ་དུ་སྨྲས་པས་བླ་མ་འོད་མཐིང་གི་ཀློང་ན་འཛུམ་མུ་ལེར་བཞུགས་པ་མཐོང་ནས་ཉམས་སྣང་ལས་གྲོལ་སོང་། སྤྲུལ་སྐུ་ཡིད་བཞིན་ནོར་བུས་ཆོས་དབྱིངས་མཛོད་གསུང་སྐབས་བདེ་བའི་རྡོ་རྗེས་འཁྲུལ་སྣང་ཡིག་རིས་སུ་བྲིས་ནས་ཕུལ་བའོ།།